VIDEO: Diagnostické centrum napreduje, fungovať by mohlo už túto jeseň
Výstavba moderného Centra diagnostiky v Nemocnici s poliklinikou v Považskej Bystrici je financovaná z rozpočtu trenčianskej župy vo výške 1,8 mil. eur. Nové priestory by sa mohli využívať už na jeseň toho roku.
Počas zimných mesiacov sa podarilo na 95% vymurovať všetky priečky, vybudovať pochôdznu strechu s tepelnou izoláciou a hydroizoláciou.
"Aktuálne sa ťahajú rozvody elektriny, kúrenia či slaboprúdové rozvody, ktoré sú potrebné nielen pre fungovanie počítačov, ale aj na ovládanie moderných zariadení. Ide najmä o nové CT 3. kategórie, moderný digitálny röntgen, SONO a magnetickú rezonanciu. Práce by mali byť ukončené koncom júla. Verím, že na prelome septembra a októbra by mohlo nové diagnostické centrum naplno fungovať aj so spomínaným interiérovým vybavením, okrem MR, to bude obstarané v budúcom roku," povedal trenčiansky župan Jaroslav Baška.
"Verím, že v budúcnosti využijeme na modernizáciu krajských nemocníc aj financie z plánu obnovy," dodal župan.